Pizza Hut

Pizza Hut on maailman suurin pizzaravintolaketju. Sillä on 6 600 ravintolaa Yhdysvalloissa ja yli 4 000 ravintolaa yli sadassa muussa maassa. 

Pizza Hut perustettiin Wichitassa, Kansasissa, Yhdysvalloissa vuonna 1958. Ketjun omistaja on maailman suurin ravintola-alan yritys Yum! Brands, Inc, joka muodostettiin 1997 irrottamalla ravintolatoimiala PepsiCo-konsernista. Tästä syystä Pizza Hutin ravintoloissa myydään PepsiCon juomia (muutamia valtioita lukuun ottamatta).

 Historiaa 

Pizza Hutin perustivat vuonna 1958 veljekset Dan ja Frank Carney Kansasin osavaltion Wichitassa. Seuraavana vuonna he tekivät franchising-sopimuksen Dick Hassurin kanssa, joka alkoi pitää Pizza Hut -ravintolaa Kansasin Topekassa. Voimakkaalla markkinoinnilla Pizza Hut laajeni nopeasti 1960- ja 1970-luvuilla Yhdysvalloissa ja eteni ensin myös Kanadaan, Länsi-Saksaan ja Australiaan, sitten Japaniin ja Britanniaan.

1960-luvun lopulla Carneyn veljekset yrittivät ostaa lisenssinhaltijoiden avaamista ravintoloista itselleen noin 40 prosenttia. Tämä osoittautui hankalaksi erilaisten kirjanpitojärjestelmien takia ja halvaannutti yhtiön kehitystä kuukausiksi.

Vuoteen 1971 mennessä Pizza Hutista oli tullut maailman suurin pizzeriaketju sekä liikevaihdoltaan että myyntipisteiden määrältään. Vuonna 1972 veljekset päättivät hankkia lisää pääomaa viemällä Pizza Hutin pörssiin vuonna 1972. Pian veljesten ravintolaimperiumin jatkeeksi ostettiin muitakin ketjuja ja yrityksiä, muun muassa Taco Kid, Next Door ja Flaming Steer -ketjut. Vuonna 1973 Pizza Hut -ketjuun kuului jo 2 000 ja vuonna 1984 5 000 ravintolaa. 1980-luvulla Pizza Hut otti mukaan nouto- ja kotiinkuljetusmahdollisuuden, joiden osuus myynnistä oli pian jo neljännes.Pizza Hut , Company Profiles for Students, The Gale Group 1999. Vaatii HighBeam-tilauksen. Viitattu 12.12.2015.

Vuonna 1977 virvoitusjuomajätti PepsiCo osti Pizza Hutin. 1980-luvulla ketju vakiinnutti päätuotteekseen ohutta italialaispizzaa paksumman ja mehevämmän pannupizzan ja sai tähänkin merkittävää markkinointiapua Pepsi-yhtiöltä. 1970-luvulla Pizza Hutin kilpailijoita Yhdysvalloissa olivat olleet Texasin Dallasista lähtöisin ollut Pizza Inn, Coloradon Denveristä tuleva Shakey's ja Arizonan Phoenixista peräisin olevat Village Inn ja Straw Hat. 1980-luvulla kilpailuun tulivat mukaan entistä nopeampaan palveluun pyrkineet Little Caesar's ja Pizza Express sekä michiganilainen Domino’s Pizza. Jopa McDonald’s kokeili 1990-luvun taitteessa omaa lyhytikäiseksi jäänyttä McPizza-konseptiaan.

Pizza Hut kasvoi myös kansainvälisesti 1980-luvun lopulta alkaen niin, että vuonna 1991 se toimi jo 80 maassa ja vuonna 1997 90 maassa. Ensimmäinen ravintola Neuvostoliittoon avattiin tuon valtion viime vaiheissa vuonna 1990. Vuonna 1997 tuo moskovalaisravintola ja maan entinen johtaja Mihail Gorbatšov esiintyi Pizza Hutin kansainvälisessä mainoselokuvassa. Venäjällä Pizza Hutin suosikkituotteeksi muodostui sardiinia, makrillia ja lohta sisältävä Moskva-pizza. Myös muissa maissa täytteet poikkesivat pohjoisamerikkalaisista: esimerkiksi Aasiassa suosittiin paikoin currymakuja, Keski-Euroopassa hapankaalia.

Monilla markkina-alueilla alettiin kokeilla valmiita pizzaviipaleita myyviä Pizza Hut Express -kioskeja ostoskeskuksissa, lentokentillä, rautatieasemilla, urheiluareenoilla ja jopa kouluruokaloissa. 

Kaikesta huolimatta Pizza Hut ajautui huonoon kierteeseen 1990-luvun puolivälissä. Se kokeili mitä erikoisimpia temppuja, kuten pizzaa jossa myös taikinareunan sisällä oli mozzarellajuustoa. Tuolloin PepsiCon ravintolabisnekseen kuuluivat myös vuonna 1978 ostettu Taco Bell ja vuonna 1986 ostettu Kentucky Fried Chicken (KFC), ja nekin alkoivat olla vaikeuksissa. Yhdessä Pizza Hutin kanssa ne yhtiöitettiin vuonna 1997 omaksi pörssiyhtiökseen nimeltä Tricon Global Restaurants, joka vuonna 2002 otti käyttöön nimen Yum! Brands.

1990-luvulla Pizza Hutin kaltaisten ravintoloiden kanssa alkoivat yhä vahvemmin kilpailla kotiin hankitut pakastepizzat sekä pizzojen nouto- ja kotitoimituspalvelut, joiden avulla etenkin Domino’s Pizza valtasi Pizza Hutilta markkinaosuutta. Elintarvikkeiden hintojen nousu teki Pizza Hutin monipuolisesta salaattipöydästä yhä kallimman ylläpitää. Kun Pizza Hutin markkinaosuus oli Yhdysvalloissa vuonna 1995 ollut 25 prosenttia, vuonna 2017 se oli enää alle 14 prosenttia. 2020-luvun taitteen maailmanlaajuinen koronaviruspandemia siirsi kysyntää yhä enemmän ravintolakäynneistä kotitilauksiin niin, että vuosina 2019–2021 suljettiin yli 800 Pizza Hut -toimipistettä Yhdysvalloissa ja vuonna 2025 Britanniassa 68 toimipistettä, yli puolet entisistä 132:sta. Kotona syömisen ohella toinen Pizza Hutille hankala trendi on uusien pizzaravintoloiden laatutason nousu ja tarjonnan monipuolistuminen autenttisine napolilaiskonsepteineen ja muine uutuuksineen.

 Pizza Hut Suomessa 
Suomen ensimmäinen Pizza Hut avattiin Helsingin Citykäytävälle vuonna 1987, jossa se toimii edelleen.https://www.pizzahut.fi/tarina/ Kaiken kaikkiaan Suomessa on noin 20 Pizza Hut -ravintolaa, joista noin puolet pääkaupunkiseudullaLöydä lähin ravintolasi, Pizza Hut. Viitattu 1.11.2025..
Maat, joissa sijaitsee Pizza Hutteja|thumb|left

 Lähteet 

 Aiheesta muualla 

Pizza Hut Suomi

Luokka:Pizzeriat
Luokka:Yhdysvaltalaiset pikaruokaketjut